

**Қазақстан Республикасы**

**Парламенті Мәжілісінің депутаттары, «AMANAT» партиясы фракциясының мүшелері**

**Ж.С. Әшімжанға,**

**Ә.М. Әбсеметоваға**

*2022 жылғы 13 сәуірдегі*

*№ ДС-128*

**Құрметті депутаттар!**

Сіздердің шекара бөлімшелері инфрақұрылымының жай-күйін жақсартуға қатысты депутаттық сауалыңызды карап, мынаны хабарлаймын.

Ұлттық қауіпсіздік комитетінің (*бұдан әрі – ҰҚК*) ақпаратына сәйкес жүргізілген зерттеп-қараудың қорытындысы бойынша 251 шекара бөлімшесінің 106-сы *(42 %)* типтік кешендерде,145-і *(58 %)* өзінің функционалдық мақсатына жауап бермейтін бейімделген ғимараттарда орналасқан.

Шекара бойындағы ҰҚК Шекара қызметінің әскери қызметшілері
үшін қолайлы тұрғын үй-тұрмыстық жағдайлар жасау мақсатында «Қауіпсіз ел» ұлттық жобасында *(бұдан әрі – ұлттық жоба)* 2021 – 2025 жылдар аралығындағы кезеңде **71 млрд теңгеден** астам сомаға шекара бөлімшелерінің 50 типтік кешенін (*әкімшілік ғимараттар, тұрғын үйлер, асханалар, казармалар, монша-кір жуу кешендері, тауар-материалдық құндылықтарды сақтау қоймалары, гараждар, қазандықтар, ат қоралар, қызметтік иттерге арналған питомниктер және басқалар*) жобалау және салу жөніндегі шаралар көзделген.

Қазіргі уақытта шекара бөлімшелерінің 20 типтік кешені бойынша жобалау-сметалық құжаттама *(бұдан әрі – ЖСҚ)* әзірленді, республикалық бюджетті нақтылау шеңберінде олардың құрылысына ағымдағы жылға
**10 млрд теңге** мөлшерінде, сондай-ақ Шекара қызметі үшін тұрғын
үй-тұрмыстық жағдайларды жақсартуға және басқа да бірінші кезектегі қажеттіліктерге **38,7 млрд теңге** бөлінген.

Сонымен қатар, қазіргі уақытта ұлттық жобаны шекара бөлімшелерінің тағы 49 типтік кешенін салу жөніндегі іс-шаралармен толықтыру мәселесі пысықталуда.

Бұдан басқа, 2020 жылғы 4 маусымдағы ҰҚК алқасының отырысында Мемлекет басшысы берген тапсырмаларды іске асыру шеңберінде Алматы және Шымкент қалаларының, сондай-ақ шекара маңы облыстарының әкімдіктері
2020 – 2024 жылдарға арналған жол карталарын бекітті, оның шеңберінде шекара объектілеріне жөндеу жұмыстарын жүргізу, газбен, сумен қамтамасыз ету және электрлендіру бойынша **578** іс-шара жүзеге асырылуда.

Атап айтқанда, Алматы облысының әкімдігі бекіткен шекара инфрақұрылымының объектілерін дамыту жөніндегі жол картасында жалпы сомасы **4,9 млрд теңгеге** **120** іс-шара көзделген.

Бүгінгі күні Алматы облысының әкімдігі «Алакөл» шекара басқармасының, «Сарқант», «Шындалы», «Урманов атындағы»,
«Ә. Молдағұлова атындағы», «Лепсі» шекара бөлімшелері кешендерінің инженерлік желілері мен ғимараттарына реконструкциялау, жөндеу жұмыстарын жүргізуге **216 млн** **теңгеден** астам сомаға ЖСҚ әзірледі.

Сонымен қатар, қажеттіліктерге сәйкес модульдік кешендер орнату, «Рабат», «Саты», «Қастек», «Жамбыл», «Қаскелең», «Алмаарасан», «Қарғалы» шекара бөлімшелерінің, сондай-ақ Райымбек ауданы бойынша Шекара басқармасының 15 шекара бөлімшесінің инфрақұрылымын жөндеу және жаңғырту жұмыстары жоспарланған.

Сондай-ақ 2021 жылы Мемлекеттік шекараны күзетуде тікелей қызмет атқарып жүрген әскери қызметшілерді қосымша ынталандыру мақсатында олардың лауазымдық жалақылары **75 %**-ға артты.

Жастарды патриоттық тәрбиелеу бағытында «Білімді ұлт» сапалы білім беру» және «Ұлттық рухани жаңғыру» ұлттық жобалары, мемлекеттік жалпыға міндетті білім беру стандарттары, сондай-ақ «Біртұтас ұлт – біртұтас әскер» жастарды әскери-патриоттық тәрбиелеу бағдарламасы шеңберінде тиісті
іс-шаралар өткізілуде.

Бұдан басқа, Қорғаныс министрлігі азаматтарды және әскери қызметшілерді әскери-патриоттық тәрбиелеудің негізгі бағыттары мен
іс-шараларын, сондай-ақ оларды жүзеге асыруда орталық және жергілікті атқарушы органдардың жұмысын ұйымдастыру және өзара іс-қимыл жасау тәртібін көздейтін «Азаматтарға әскери-патриоттық тәрбие беру қағидаларын бекіту туралы» Үкімет қаулысының жобасын әзірледі.

Сонымен бірге патриоттық шараларға тартылған жастардың шеңбері кеңейіп келеді.

Мәселен, 2,2 миллионнан астам оқушы республикалық «Жас Қыран»
*(1 миллионға жуық адам)* және «Жас Ұлан» *(1,2 миллионға жуық адам)*
балалар-жасөспірімдер ұйымдарының мүшелері болып табылады,
7868 әскери-патриоттық ұйымда 236045 ұл мен қыз бар *(әскери-патриоттық клубтар – 6419, қатысушылар саны – 207731, «Жас сарбаз» мамандандырылған сыныптары – 1061, қатысушылар саны – 21877, «Smart sarbaz» үйірмелері – 388, қатысушылар
саны – 6437)*.

Тұтастай алғанда, шекара бөлімшелерінің инфрақұрылымын жаңғырту, сондай-ақ өскелең ұрпақты патриоттық тәрбиелеу жөніндегі іс-шаралар тиісті бағдарламалық құжаттар шеңберінде кезең-кезеңімен іске асырылуда және Үкімет пен уәкілетті мемлекеттік органдардың бақылауында.

**Ә. Смайылов**

*Орынд.: Е.Қ. Бертісов*

*Тел.: 74-59-60*